**Koston hetki** (engl. *State of Grace*) on vuonna 1990 ensi-iltansa saanut Phil Joanoun ohjaama brittiläis-yhdysvaltalainen neo-noir-tyylinen rikoselokuva, jonka pääosissa ovat Sean Penn, Ed Harris ja Gary Oldman. Elokuvan sivurooleissa ovat muun muassa Robin Wright, John Turturro ja John C. Reilly. New Yorkin Hell’s Kitchenissä toiminut amerikanirlantilainen Westies-katujengi oli inspiraationa elokuvalle. *Koston hetki* on noussut ajan myötä kulttiklassikoksi.

*Koston hetken* käsikirjoitti näytelmäkirjailija Dennis McIntyre, ja sen tuottajina olivat Ned Dowd, Randy Ostrow ja Ron Rotholz. Ennio Morricone sävelsi elokuvan musiikin. MCA, Inc. julkaisi elokuvan ääniraidan CD:lle 1. lokakuuta 1990. CD sisältää 18 raitaa, ja se on lähes 54 minuutin mittainen. Kaikki CD:n raidat on säveltänyt, orkestroinut ja toteuttanut Ennio Morricone. *Koston hetken* tarina on filmatisoitu myöhemmin kahdesti vuosina 1994 ja 2003. Vuoden 1994 version, taiwanilais-hongkongilaisen *Tao sè zhuī qǐ shān* (tai *Zhōngjí liè shā*, 終極獵殺; engl. *Hunting List*), on ohjannut Chu Yen-ping. Vuoden 2003 filmatisointi on intialainen, Vikram Bhattin ohjaama *Footpath* (फुटपाथ).

Juoni
-----

**Varoitus:  Seuraava kirjoitus paljastaa yksityiskohtia juonesta.**
Terry Noonan (Sean Penn) palaa pieleen menneen huumekaupan jälkeen synnyinseuduilleen New Yorkin Hell’s Kitchenin irlantilaisalueelle, missä hän törmää vanhaan ystäväänsä Jackie Flanneryyn (Gary Oldman), jonka kautta hän pääsee tämän Frankie-veljen (Ed Harris) johtaman rikollisorganisaation sisäpiiriin. Rikollispiireissä on koittanut muutoksen ajat, kun suuri yhdistyminen paikallisten italialaismafiosojen kanssa on lähellä. Todellisuudessa Terry on oikeasti New Yorkista lähtenyt ja sinne takaisin palannut poliisi, jonka tehtävänä on soluttautua, paljastaa Flanneryn organisaatio ja saada organisaatioon kuuluvat rikolliset kaltereiden taakse. Kuitenkaan vanhojen ystävien kiinniottaminen ei suju odotetulla tavalla; kun Frankie tappaa yhden omista miehistään, väkivalta repii perheen hajalle. Asioita sotkee myös Terryn jättämä tyttöystävä, Kate (Robin Wright), joka on Jackien ja Frankien sisar. Terry joutuu kahden tulen väliin, ja lopulta hänen on pakko paljastaa paluunsa todelliset syyt.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Sean Penn  | … |  Terry Noonan
  |
|  Ed Harris  | … |  Frankie Flannery
  |
|  Gary Oldman  | … |  Jackie Flannery
  |
|  Robin Wright  | … |  Kathleen "Kate" Flannery
  |
|  John Turturro  | … |  Nick
  |
|  John C. Reilly  | … |  Stevie McGuire
  |
|  Burgess Meredith  | … |  Finn
  |
|  R. D. Call  | … |  Pat Nicholson
  |
|  Joe Viterelli  | … |  Borelli
  |
|  Marco St. John  | … |  Jimmy Cavello
  |
|  Mo Gaffney  | … |  Maureen
  |
|  Deirdre O’Connell  | … |  Irene
  |
|  Jaime Tirelli  | … |  Alvarez
  |
|  John MacKay  | … |  Raferty
  |

Tuotanto
--------

Bill Pullman oli *Koston hetken* tuotannon alussa kiinnitettynä Frankie Flanneryn rooliin, mutta hänet korvasi Ed Harris. Elokuvan kuvaukset alkoivat 15. kesäkuuta 1989, ja se kuvattiin kokonaan New Yorkin Manhattanilla. Elokuvan kuvaukset saatiin päätökseen 22. syyskuuta 1989. Cinehaus, Inc. Orion Pictures ja Rank Organisation olivat elokuvan tuotantoyhtiöinä.

Gary Oldman ja Uma Thurman alkoivat tapailla toisiaan elokuvan kuvauksien aikana heinäkuussa 1989. He tapasivat elokuvan kuvauspaikalla, kun Joanou esitteli naisystävänsä ja Oldmanin toisilleen. Oldman ja Thurman avioituivat pian elokuvan ensi-illan jälkeen. Myös Sean Penn ja Robin Wright alkoivat tapailla toisiaan elokuvan kuvauksien aikana.

Julkaisu ja vastaanotto
-----------------------

### Julkaisu

*Koston hetki* sai ensi-iltansa Yhdysvalloissa 14. syyskuuta 1990, ja sen Ison-Britannian ensi-ilta oli 14. kesäkuuta 1991. Tuotantoyhtiönäkin toiminut Orion Pictures vastasi elokuvan teatterilevityksestä Yhdysvalloissa, ja Rank Film Distributors toimi elokuvan teatterilevittäjänä Isossa-Britanniassa. *Koston hetki* tuotti avausviikonloppunaan Yhdysvalloissa 14 elokuvateatterissa 179 927 dollaria. Elokuvaa esitettiin Yhdysvalloissa laajimmillaan 335 elokuvateatterissa, ja se tuotti yhteensä 1 911 542 dollarin lipputulot Yhdysvaltain 24-päiväisen teatterikierroksen aikana. Roger Ebert uskoi Martin Scorsesen ohjaaman samankaltaisen *Mafiaveljet*-elokuvan olleen suurimpana syynä *Koston hetken* rajoitettuun teatterilevitykseen ja heikkoon yleisömenestykseen. *Mafiaveljet* ja *Koston hetki* saivat ensi-iltansa samalla viikolla, ja *Koston hetkestä* tuli se, joka jäi toisen varjoon.

Suomessa *Koston hetki* sai teatteriensi-iltansa 25. lokakuuta 1991. Elokuva oli Suomessa 150. katsotuin elokuva 1 216 hengen katsojamäärällään vuonna 1991. Suomessa elokuvan teatteri- ja videolevittäjänä oli Finnkino Oy. Suomessa elokuva julkaistiin VHS:lle vuonna 1991 ja DVD:lle vuonna 2003. Yhdysvalloissa elokuva julkaistiin VHS:lle vuonna 1991, DVD:lle 2002 ja blu-raylle 2015.

### Vastaanotto

*Koston hetki* on saanut elokuvakriitikoilta erittäin myönteisen vastaanoton. Rotten Tomatoes -sivuston mukaan 84% kriitikoista oli antanut elokuvalle positiivisen arvosanan 6,9/10 keskiarvolla. Keräys perustuu 25 arviointiin. 9 804 käyttäjästä 83% on antanut elokuvalle positiivisen arvosanan 3,7/5 keskiarvolla. Internet Movie Databasen 16 409 käyttäjää on antanut elokuvalle keskiarvon 7,3/10. Elokuvakriitikot ovat kehuneet erityisesti Sean Pennin, Ed Harrisin ja Gary Oldmanin roolisuorituksia.

Lähteet
-------

1. 1 2  State of Grace (1990) *allmovie.com*. Allmovie.com. Viitattu 5.9.2016. (englanniksi)
2. 1 2 3 4 5  STATE OF GRACE (1990) *tcm.com*. TCM.com. Viitattu 5.9.2016. (englanniksi)
3. ↑  A Conversation with the Breakout Kings: Nick Santora and Domenick Lombardozzi *mulhollandbooks.com*. Mulhollandbooks.com. Viitattu 5.9.2016. (englanniksi)
4. 1 2 3 4 5  State of Grace (1990) *elonet.fi*. Elonet.fi. Viitattu 5.9.2016. (suomeksi)
5. ↑  100 Greatest Gangster Films: State of Grace, #66 *calitreview.com*. Calitreview.com. Viitattu 5.9.2016. (englanniksi)
6. 1 2 3  Uma Thurman Height Weight Body Statistics *healthyceleb.com*. Healthyceleb.com. Viitattu 5.9.2016. (englanniksi)
7. 1 2  "We Lost U2. What About Ennio Morricone?": Phil Joanou on State of Grace, Making Heaven’s Prisoners and Working for Blumhouse *filmmakermagazine.com*. Filmmakermagazine.com. Viitattu 5.9.2016. (englanniksi)
8. ↑  Robin Wright Credits Her Divorce From Sean Penn for Helping Her Find Love With Ben Foster *closerweekly.com*. Closerweekly.com. Viitattu 5.9.2016. (englanniksi)
9. 1 2 3 4  State of Grace *boxofficemojo.com*. Boxofficemojo.com. Viitattu 5.9.2016. (englanniksi)
10. ↑  State of Grace (1990) *the-numbers.com*. The-numbers.com. Viitattu 5.9.2016. (englanniksi)
11. ↑  STATE OF GRACE *rogerebert.com*. Rogerebert.com. Viitattu 5.9.2016. (englanniksi)
12. 1 2  Suomen katsotuimmat elokuvat vuonna 1991 *elokuvauutiset.fi*. Elokuvauutiset.fi. Viitattu 5.9.2016. (suomeksi)
13. ↑  State of Grace (Import) *cdon.fi*. CDON.fi. Viitattu 5.9.2016. (suomeksi)
14. 1 2 3 4 5  STATE OF GRACE (1990) *rottentomatoes.com*. Rottentomatoes.com. Viitattu 5.9.2016. (englanniksi)
15. ↑  State of Grace (1990) *imdb.com*. IMDB.com. Viitattu 5.9.2016. (englanniksi)

Aiheesta muualla
----------------

* *Koston hetki* Internet Movie Databasessa. (englanniksi)
* *Koston hetki* Elonet.
* *Koston hetki* AllMoviessa. (englanniksi)
* *Koston hetki* Rotten Tomatoes -sivustolla (englanniksi)
* *Koston hetki* Box Office Mojossa (englanniksi)
* *Koston hetki* American Film Institute Catalogissa (englanniksi)